GHI को लेकर कपिल सिब्बल ने पीएम मोदी पर कसा तंज, कहा- राजनीति पर कम और बच्चों पर ज्यादा ध्यान दीजिए  
ग्लोबल हंगर इंडेक्स में भारत के 102वें स्थान पर पहुंचा
इस पर कपिल सिब्बल ने बुधवार को प्रधानमंत्री नरेंद्र मोदी पर तंज कसा
कहा, 'मोदी जी राजनीति पर कम और हमारे बच्चों पर ज्यादा ध्यान दीजिए
वैश्विक भूख सूचकांक (ग्लोबल हंगर इंडेक्स) में भारत के 102वें स्थान पर पहुंच जाने से जुड़ी खबर को लेकर कांग्रेस के वरिष्ठ नेता कपिल सिब्बल ने बुधवार को प्रधानमंत्री नरेंद्र मोदी पर तंज कसते हुए कहा कि उन्हें राजनीति पर कम और बच्चों पर ज्यादा ध्यान देना चाहिए. कपिल सिब्बल ने ट्वीट कर कहा, 'मोदी जी राजनीति पर कम और हमारे बच्चों पर ज्यादा ध्यान दीजिए. वे हमारा भविष्य हैं.' इसके साथ ही सिब्बल ने दावा किया, 'वैश्विक भूख सूचकांक में भारत फिसल गया है. 2010 में भारत 95वें स्थान पर था और 2019 में 102वें स्थान पर है. 93 फीसदी बच्चों को न्यूनतम आहार नहीं मिलता है.'
Modiji :
Concentrate less on politics more on our children . They are our future .
India slips on Global Hunger Index (GHI)
2010 : 95th rank
2019 : 102nd rank
93% of children (6 to 23) months don't get minimum acceptable diet
बता दें, भारत 117 देशों के ग्लोबल हंगर इंडेक्स में 102वें स्थान पर चला गया है. हालांकि, सूची में दर्ज किए गए मुल्कों की तादाद हर साल घटती-बढ़ती रही है. वर्ष 2014 में भारत 76 मुल्कों की फेहरिस्त में 55वें पायदान पर था. वर्ष 2017 में बनी 119 मुल्कों की फेहरिस्त में उसे 100वां पायदान हासिल हुआ था, और वर्ष 2018 में वह 119 देशों की सूची में 103वें स्थान पर रहा था. इस साल की रिपोर्ट में 117 देशों के सैम्पलों का आकलन किया गया था, और भारत को 102वां स्थान मिला.
ग्लोबल हंगर इंडेक्स रिपोर्ट के अनुसार, 'इंडीकेटरों के इस कॉम्बिनेशन से भुखमरी को मापने के कई फायदे हैं... GHI फॉर्मूले में शामिल किए गए इंडीकेटरों से कैलोरिक कमी तथा कुपोषण का भी पता चलता है... कम पोषण वाले इंडीकेटर से पूरी आबादी की पोषण स्थिति का अंदाज़ा मिलता है, जबकि बच्चों के लिए खासतौर पर शामिल किए गए इंडीकेटर आबादी के एक खास हिस्से में पोषण की स्थिति का बखान करते हैं...'